b'\n_START_ARTICLE_\nTom Pillibi\n_START_SECTION_\nEurovision Song Contest\n_START_PARAGRAPH_\nDen franske kringkasteren RTF valgte \xc2\xabTom Pillibi\xc2\xbb til \xc3\xa5 representere Frankrike i Eurovision Song Contest 1960, som dette \xc3\xa5ret ble arrangert i London 29. mars. Sangen var den siste ut p\xc3\xa5 scenen av 13 deltakere, og den anerkjente komponisten og dirigenten Franck Pourcel dirigerte det franske bidraget._NEWLINE_I avstemningen l\xc3\xa5 Storbritannia lenge i f\xc3\xb8ringen, men etter hvert halte Frankrike innp\xc3\xa5. Dette var f\xc3\xb8rste gang Norge deltok i konkurransen, og halve den norske juryen hadde \xc2\xabTom Pillibi\xc2\xbb som favoritt. Det samme hadde juryene i Monaco og Storbritannia, og til slutt vant sangen klart med 32 poeng \xe2\x80\x93 7 poeng foran Storbritannia. Dette var Frankrikes andre seier i l\xc3\xb8pet av konkurransens f\xc3\xb8rste fem \xc3\xa5r.\n_START_SECTION_\nSangen\n_START_PARAGRAPH_\nI likhet med vinneren \xc3\xa5ret f\xc3\xb8r var \xc2\xabTom Pillibi\xc2\xbb en lystig og lett l\xc3\xa5t i moderat up-tempo. Den kvinnelige sangeren forteller om sin elsker, Tom Pillibi. Han er en rik mann med to slott \xe2\x80\x93 ett i Skottland, og ett i Montenegro. Han har ogs\xc3\xa5 to skip og mange kvinner som \xc3\xb8nsker \xc3\xa5 v\xc3\xa6re med ham. Sangeren innr\xc3\xb8mmer til slutt at Tom Pillibi har \xc2\xab\xc3\xa9n feil\xc2\xbb, og det er at han er \xc2\xabs\xc3\xa5nn en l\xc3\xb8gner\xc2\xbb. Ingenting av det hun tidligere har sagt om ham, er sant. Min likevel elsker hun ham fremdeles.\n_START_SECTION_\nSuksess\n_START_PARAGRAPH_\nSangen ble popul\xc3\xa6r ogs\xc3\xa5 utenfor Frankrike, og Jacqueline Boyer spilte den inn i tysk og engelsk versjon. I tillegg ble sangen spilt inn av en rekke andre europeiske artister, blant dem britiske Julie Andrews, svenske Inger Berggren, spanske Jos\xc3\xa9 Guardiola, norske S\xc3\xb8lvi Wang, danske Katy B\xc3\xb8dtger og nederlandske Willeke Alberti.'